  vk.com (Охрана культурного наследия Удмуртии) Анжелика Тихонова корреспондент Удмуртъёслэсь но поръёслэсь Алнаш ёросысь «Булда» («Ильма чара») вӧсь интызэс улосвыллэн лулчеберет кылёсэз шуыса юнматӥзы. Со сярысь косэтэз элькунысь лулчеберет кылёсэз кун ласянь утёнъя агентствоын гожтӥзы. Нюлэс кушын интыяськем вӧсь интыез Алнаш ёросысь Варали, Пирогово, Удмурт Ятцаз, Вылӥ Котныр, Улын Котныр, Гондыргурт но Пор Гондыргурт гуртъёс котырто. Вашкала дыръя отын вӧсь тыпы сылэ вылэм, но 2000-тӥ аръёсы йыртэмасьёс сое ӵогиллям. Пусъём, вӧсь интые XVIII даурысен XX даурлэн кутсконаз ветлӥзы. Удмуртъёс со интыез Булда яке Булдавӧсь нималлязы. Вӧсяськонъёсты 3-4 арлы огпол гужем шунды берытскон вакытэ ортчытъязы. Котыр гуртъёсысь сяна, отчы Малмыж уездысь удмуртъёс но вуылӥзы. Вӧсь интыез Варали гуртысь поръёс но гажазы. Соос сое Ильма-чара (Инмарлэн кушез), Кереметь (Инкуазь инмарлэн нимызъя), Семиколенная гора, Патыр-курык (Богатырь гурезь), Ильма-курык (Инмар-гурезь) нималлязы. Эскерисьёслэн верамзыя, вӧсь интыын сям-йылолъёсты совето вакытэ ортчытъямысь дугдӥзы. Нош али калленэн соосты выльысь улӟыто ини. Тодэ вайытом, Ижкарын удмуртъёслэн осконзылы сӥзем книга поттӥзы. Тегъёс: Удмуртия Алнаш удмуртъёс поръёс  